Mandag morgen endte et almindeligt servicetjek helt galt, da et dæk eksploderede i Thisted Auto- og Dækservice.

08:08 modtog Midt- og Vestjyllands Politi en henvendelse om en arbejdsulykke i Thisted. Mens en 61-årig mand fra Thisted-området var i færd med at udføre service på et stort dæk fra en landbrugsmaskine, eksploderede dækket. Ulykken skete på Thisted Auto- og Dækservice på Ringvej 2B i Thisted. Redningspersonalet var hurtigt på stedet, og de konstaterede, at det var nødvendigt at fragte manden hurtigst muligt til Aalborg Universitetshospital. Lægehelikopteren ankom derfor på stedet omkring 8:30 og overførte herefter manden til sygehuset i Aalborg. Vagtchef hos Midt- og Vestjyllands Politi Allan Riis oplyser, at den tilskadekomne mands familie er underrettet om ulykken. Politiet har haft to patruljer og en indsatsleder til stede på området. Arbejdstilsynet er nu på stedet, og de er i fuld gang med at undersøge, om alle sikkerhedsregler er overholdt og desuden udrede, hvordan ulykken kunne ske.